burgasdotpro/wikipedia huggingface dataset:
Donský Sphynx

Životnosť: životnosť tejto mačky je približne 8-12 rokov (môže to byť viac nemusí)
Donský Sphynx je ušľachtilé bezsrsté plemeno mačky. Toto plemeno vzniklo prírodnou mutáciou a následným šľachtením.
História.
Dnes je bezsrstá mačka Donský Sphynx plne uznaná aj vo FIFe. V iných organizáciách združujúcich chovateľov ušľachtilých mačiek toto plemeno bolo uznané už dávnejšie..
Povaha.
Vysoko inteligentná, prítulná, spoločenská mačka, ktorá vyhľadáva a doslova potrebuje ľudskú spoločnosť. Je primerane aktívna, veľmi tichá a učenlivá.
Starostlivosť.
Jej najväčšou devízou je práve jej bezsrstosť, takže odpadá denná starostlivosť o srsť.
Mačku je potrebné kúpať raz až dva razy za týždeň v letných mesiacoch, v zime stačí raz za týždeň. Niekedy stačí mačku utrieť navlhčenou hygienickou handričkou. Na kožu stačí obyčajný detský šampón.
Občas treba mačke očistiť oči a uši a to preto že nemajú chlpy v ušiach (podľa štandardu nemajú byť), nemajú ani mihalnice. Preto je vhodné túto mačku držať v menej prašnom prostredí. 
Každá mačka má rada teplo a doni nie sú výnimkou. Je to čisto izbová mačka a v zimných mesiacoch by asi vonku neprežila. Bežne vykurované byty donom vyhovujú.
Neodporúča sa aby tieto mačky chodili príliš dlho na priame slnko. Je to z dôvodu ich možného spálenia a následných fľakoch na koži (rakovina kože).
Odchov mačiatok.
Mačiatka sa rodia bezsrsti alebo mierne osrstené (hlavne na koncových častiach tela), ale u bezsrstej varianty táto srsť čoskoro vypadáva.
Oproti osrsteným mačkám sa mačiatka takmer vždy dokrmujú špeciálnym mliekom určeným pre mačky (na trhu je ich viac druhov).
Varianty.
Sú povolené všetky farebné varianty a taktiež je povolené vzájomné kríženie medzi rôznymi farbami.
Čo sa týká bezsrstosti, rozlišujú sa tri varianty: bezsrstá, brush a flock. Brush a flock sú rôzne stupne osrstenia odlišujúce sa dĺžkou a pokrytosťou srsťou.
Štandard plemena podľa FIFE uprednostňuje úplnú bezsrstosť, ale pripúšťa brush a flock.
Paul Halmos

Paul Richard Halmos (* 3. marec 1916, Budapešť, Maďarsko, vtedy Rakúsko-Uhorsko - † 2. október 2006, Los Gatos, Kalifornia, USA) bol americký matematik. 
Je známy najmä vďaka významnému prínosu v oblastiach teórie pravdepodobnosti, štatistiky, funkcionálnej analýzy (predovšetkým v teórii operátorov a Hilbertových priestorov), ergodickej teórie, teórie miery a matematickej logiky. Je známy aj ako autor veľkého množstva matematických kníh a vďaka tzv. Halmosovmu symbolu - typografickej značky formula_1 alebo ∎, ktorá sa používa v niektorých matematických textoch na označenie konca dôkazu.
Villard de Honnecourt

Villard de Honnecourt bol v 13. storočí francúzsky umelec z regiónu Pikardia. Je známy iba vďaka zbierke 33 pergamenových hárkov, na ktorých je 250 kresieb z obdobia cca 1220 až 1240. Kresby sú dnes uložené v knižnici Bibliothèque nationale de France v Paríži. Kresby sa týkali viacerých tém (náboženské a svetské postavy vhodné pre sochy, architektonické plány, nákresy a detaily cirkevných objektov a mechanických zariadení, niektoré aj s poznámkami), a preto je zložité určiť ich účel. Predmetom kresieb boli aj zvieratá a ľudia.
Pôvodne sa myslelo, po objave zbierky pergamenov v polovici 19. storočia, že Villard bol potulný architekt, kamenár alebo stavbár, ale neexistuje žiadny dôkaz, ktorý by potvrdil jeho profesiu. Napriek tomu je z jeho kresieb zrejmý záujem o architektúru a že navštívil niektoré významné cirkevné stavby, aby zachytil ich detaily. Predmetom jeho záujmu boli Katedrála Notre Dame v Laone a Katedrála Notre Dame v Reims.
Navštívil veľa krajín (Jai este en m[u]lt de tieres), medzi nimi aj dnešné Maďarsko a Slovensko, kde pobudol veľa dní (maint ior), ale nie je zrejmé, za akým účelom ani kto ho vyslal. Predpokladá sa, že mohol byť reprezentantom cirkvi z Cambrai a jeho úlohou bolo získať relikviu Svätej Alžbety Uhorskej, ktorá prispela cirkvi a ktorej potom cirkev venovala jednu z kaplniek v katedrálnej apside. 
Z mechanických zariadení Villard načrtol aj Perpetuum mobile, pílu na vodný pohon, viaceré automaty, zdvíhacie zariadenia, vojenské stroje (trebuchet) a veľké množstvo anatomických a geometrických náčrtov portrétov a architektúry. Tvrdenie, že nakreslil jednoduchý západkový mechanizmus, prvý známy na západe, je v súčasnosti spochybňované.
Kritika.
Historik Wilhelm Schlink tvrdí, že Villard bol negramotný a nevedel písať ani čítať, jeho poznámky vraj písali traja rôzni ľudia. Uznávaný odborník Carl F. Barnes označil Villarda za laika, ktorý sa zaujímal o vtedajšie umenie a techniku.
Baranica

Baranica môže byť:
Električkový koľajový pás

Električkový koľajový pás je miesto na ceste určené predovšetkým na premávku električiek. Môže byť súčasťou cesty, prípadne môže byť od ostatnej premávky oddelený obrubníkom alebo iným spôsobom. V takomto prípade ide najčastejšie o zvýšený alebo znížený električkový koľajový pás.
Vstup na električkový koľajový pás je ostatným vozidlám povolený len v mimoriadnych prípadoch – napríklad, ak je na ceste prekážka. Takisto je možné obchádzať zástavkový ostrovček vľavo (cez koľaje), ak si to vyžadujú rozmery vozidla alebo nákladu.
Na električkový koľajový pás, ktorý sa nachádza v úrovni vozovky, je možné vojsť len pri obchádzaní, predchádzaní, odbočovaní alebo vchádzaní na cestu, alebo v prípade ak to dovoľuje alebo prikazuje dopravná značka. Vodič pri vstupe na pás pritom nesmie ohroziť ani obmedziť električku v jazde.
Cesta I. triedy 41 (Česko)

Cesta I. triedy 41 je cesta I. triedy v Česku, ktorá je dlhá 2,987 km. Tvorí spojnicu medzi cestou I/42 a diaľnicami D1 a D2 v Brne.
Cesta I. triedy 42 (Česko)

Cesta I. triedy 42 je cesta I. triedy v Česku, ktorá je dlhá 18,856 km. Tvorí takzvaný "veľký mestský okruh" v Brne a je súčasťou európskej cesty 461. Na svojej trase sa križuje s viacerými cestami I. triedy - I/43, I/50, I/41, I/52 a I/23.
Volga-Dnepr

Volga-Dnepr (ruskou azbukou: "Волга-Днепр") je ruská skupina leteckých spoločností, ktorá sa špecializuje na prepravu nákladu. Jej prvá spoločnosť (dnešná spoločnosť Aviakompanija Volga-Dnepr, angl. Volga-Dnepr Airlines) bola založená v roku 1990 a sídli v Ulianovsku; správcovská spoločnosť skupiny sídli v Moskve. Hlavným letiskom spoločnosti Aviakompanija Volga-Dnepr je letisko Ulianovsk-Vostočnij a okrem toho ešte využíva aj letisko Jemelianovo neďaleko Krasnojarsku.
Flotila.
Flotila spoločnosti Aviakompanija Volga-Dnepr (stav z augusta 2009):
Jüe-fu (literárny žáner)

Jüe-fu alebo piesne jüe-fu (, ) sú čínske balady písané v štýle ľudových piesní. Začali vznikať v dobe dynastie Chan a ich názov je odvodený od úradu, ktorý založil roku 114 pred Kr. cisár Chan Wu-ti. Úlohou úradu pre hudbu bolo zozbierať ľudové piesne pre náboženské a dvorské účely. Ich pôvodné melódie sa nezachovali a len niekoľko málo textov sa dochovalo v pôvodnej forme.
Pôvodne išlo o anonymné básne, po páde dynastie Chan však v štýle jüe-fu začali písať literáti a stal sa žánrom vysokej literatúry. Básne majú nejasnú formu, spravidla sú písané v pravidelnom päťslabičnom verši. Uplatňuje sa v nich tzv. paralelizmus, t. j. postavenie dvoch protikladných veršov vedľa seba. Majú tendenciu k zdobnosti, nachádzajú sa v nich epitetá constans, rýmy, či fonetické výpožičky.
Existujú dva tematické okruhy piesní jüe-fu. Na severe sa písali dlhšie, epické, témy zo života vojakov a odvedencov na nútené práce. V južnej Číne dominovali milostné témy, básne boli kratšie a výrazne ovplyvnili následnú básnickú tvrobu.
Najstaršie piesne jüe-fu sú "Moruša pri ceste" 陌上桑, "Spev o sirote" 孤儿行 a "Spev o východnej bráne" 东门行. Z neskoršieho obdobia, kedy boli piesne jüe-fu umelo skladané ako variácie na ľudové piesne, sa zachovali najznámejšie "Pieseň o Mulan" 木兰诗, ktorá sa stala podkladom pre film Mulan z roku 1998, a "Pávy letia na juhovýchod" 孔雀东南飞, ktorá obsahuje krátky prozaický úvod. V štýle jüe-fu tvoril aj najvýznamnejší čínsky básnik Li Po.